Sag C-44/08

Akavan Erityisalojen Keskusliitto AEK ry m.fl.

mod

Fujitsu Siemens Computers Oy

(anmodning om præjudiciel afgørelse indgivet af Korkein oikeus)

»Præjudiciel forelæggelse — direktiv 98/59/EF — tilnærmelse af medlemsstaternes lovgivninger vedrørende kollektive afskedigelser — artikel 2 — beskyttelse af arbejdstagerne — information af og konsultation med arbejdstagerne — koncern — moderselskab — datterselskab«

Forslag til afgørelse fra generaladvokat P. Mengozzi fremsat den 22. april 2008 I ‐ 8166

Domstolens dom (Fjerde Afdeling) af 10. september 2009 I ‐ 8188

Sammendrag af dom

Artikel 2, stk. 1, i direktiv 98/59 om tilnærmelse af medlemsstaternes lovgivninger vedrørende kollektive afskedigelser skal fortolkes således, at arbejdsgiverens pligt til at indlede konsultationer med arbejdstagernes repræsentanter opstår, når der i en koncern er truffet beslutninger af strategisk karakter eller vedrørende driftsmæssige ændringer, som tvinger arbejdsgiveren til at påtænke eller planlægge kollektive afskedigelser. Som det fremgår af nævnte artikel 2, stk. 2, første afsnit, skal konsultationerne nemlig navnlig dreje sig om mulighederne for at undgå eller begrænse de påtænkte kollektive afskedigelser. Konsultationer indledt, efter at der allerede er truffet en beslutning, som nødvendiggør sådanne kollektive afskedigelser, ville imidlertid ikke på en konstruktiv måde kunne dreje sig om at undersøge tænkelige alternativer med henblik på at undgå disse afskedigelser. (jf. præmis 47 og 49 samt domskonkl. 1)

Tidspunktet for, hvornår arbejdsgiverens forpligtelse til at indlede konsultationer vedrørende påtænkte kollektive afskedigelser opstår, afhænger ikke af, om arbejdsgiveren er i stand til forinden at meddele arbejdstagernes repræsentanter alle de krævede oplysninger i henhold til artikel 2, stk. 3, første afsnit, litra b), i direktiv 98/59 om tilnærmelse af medlemsstaternes lovgivninger vedrørende kollektive afskedigelser. Tidspunktet for påbegyndelse af konsultationerne afhænger ikke af, om arbejdsgiveren er i stand til forinden at meddele arbejdstagernes repræsentanter alle oplysningerne nævnt i denne bestemmelse. Det følger nemlig af bestemmelsens logik, at arbejdsgiveren skal give arbejdstagernes repræsentanter alle relevante oplysninger under hele konsultationsforløbet. Det er i denne forbindelse nødvendigt med en fleksibilitet, eftersom det kan hænde, at sådanne oplysninger først bliver tilgængelige på forskellige tidspunkter under konsultationsforløbet, hvorfor arbejdsgiveren først under forløbet har mulighed for og pligt til at give alle oplysningerne. (jf. præmis 53-55 og domskonkl. 2)

Artikel 2, stk. 1, i direktiv 98/59 om tilnærmelse af medlemsstaternes lovgivninger vedrørende kollektive afskedigelser, sammenholdt med samme direktivs artikel 2, stk. 4, første afsnit, skal i forhold til en koncern bestående af et moderselskab og et eller flere datterselskaber fortolkes således, at forpligtelsen til at indlede konsultationer med arbejdstagernes repræsentanter påhviler det datterselskab, der er arbejdsgiver, når dette datterselskab, inden for hvilket der vil kunne foretages kollektive afskedigelser, er blevet bestemt. Konsultationerne med arbejdstagernes repræsentanter kan nemlig først indledes, når den virksomhed, inden for hvilken der vil kunne foretages kollektive afskedigelser, er bestemt. Når moderselskabet i en koncern træffer en beslutning af betydning for den ansættelsesmæssige situation for koncernens arbejdstagere, er det det datterselskab, hvis arbejdstagere kan blive berørt af kollektive afskedigelser, der i sin egenskab af arbejdsgiver skal indlede konsultationer med arbejdstagernes repræsentanter. Det er derfor ikke muligt at indlede sådanne konsultationer, så længe det ikke er bestemt, hvilket datterselskab det drejer sig om. (jf. præmis 63 og 65 samt domskonkl. 3)